नेपालको भियतनामसँग बहादुरीपूर्ण हार
केही नतिजाले खेलको वास्तविक कथा भन्दैन । नेपाल एसियाली वुमेन्स ओलम्पिक छनोट समूह ‘सी’ मा भियतनामबाट ५–१ ले पराजित रह्यो ।
काठमाडौँ — केही नतिजाले खेलको वास्तविक कथा भन्दैन । नेपाल एसियाली वुमेन्स ओलम्पिक छनोट समूह ‘सी’ मा भियतनामबाट ५–१ ले पराजित रह्यो ।हारका बावजुद नेपालको प्रदर्शन अपेक्षाभन्दा राम्रो रह्यो । जितका बावजुद भियतनामको प्रदर्शन भने अपेक्षा अनुसार रहेन । यसै वर्ष हुने वुमेन्स विश्वकपमा छनोट भइसकेको भियतनामले आफ्नो प्रतिष्ठा अनुसार प्रदर्शन गर्न सकेन । नेपालले मैदानको मध्य भागमा बलमाथि नियन्त्रण राख्न सके पनि आक्रामक भने निकै फितलो रह्यो । यस्तै नेपालको रक्षापंक्ति पनि धेरैहदसम्म तालमेलको अभाव देखियो । तर नेपालको प्रदर्शन बहादुरीपूर्ण रह्यो । दोस्रो हाफमा नेपाल बलियो भियतनामाथि दबाब सिर्जना गर्न सफल रह्यो । नेपालका तर्फबाट सावित्रा भण्डारीले ७९ औं मिनेटमा गोल गरिन् ।उनले सुरु लिम्बूको पासमा भियतनामी गोलरक्षक खोङ थी बिट भइसकेको स्थितिमा गोल गरिन् । यो नेपालका लागि सावित्राको ४१ औं गोल रह्यो । खेलको नवौं मिनेटमा दीपा शाहीले निकालेको पासमा अमिता कार्कीले गरेको हेड पोस्टको केही दूरीबाट बाहिरिएको थियो । त्यो गोलमा परिणत भएको भए पूरा खेलले अर्कै मोड लिनसक्ने थियो ।भियतनामले ११ औं मिनेटमा अग्रता लिएको थियो । उसका लागि हाइ येनले हेडबाट गोल गरिन् । दोस्रो गोल भने पेनाल्टीमा सम्भव भएको थियो र त्यसमा नेपालविरुद्ध थाइ रेफ्री सुनिता थोङथाविनले समीक्षा घिमिरेले गरेको ह्यान्डमा गरेको निर्णय हल्का देखिएको थियो । भियतनामी कप्तान ह्युन न्ह्युले त्यस पेनाल्टीमा ३५ औं मिनेटमा गोल गरिन् ।भियतनामको तेस्रो गोल धेरै हदसम्म आत्मघाती देखिएको थियो र त्यसको श्रेय थी बिले पाइन् । थीले गरेको प्रार अम्रिता जैसीलाई लागेर डिफ्लेक्ट हुँदै गोलमा परिणत भएको थियो । चौथो गोल दोस्रो हाफको तेस्रो मिनेटमा भएको थियो र न्ह्युले आफ्नो व्यक्तिगत दोस्रो गोल गरिन् । भियतनामका लागि उनको यो कीर्तिमान गोल हो ।दोस्रो हाफका इन्ज्युरी समयमा सब्टिच्युट न्युगेन थीले लामो दूरीबाट शक्तिशाली प्रहार गर्दै गोल गरिन् र यो पूरा खेलकै सबैभन्दा उत्कृष्ट गोल रह्यो । पहिलो लेगको खेल नेपालको होम–म्याच रहेको थियो । यस समूहबाट प्यालेस्टाइन र अफगानिस्तानले नाम फिर्ता लिएकोले दुई टिम मात्र रहेका हुन् । अब दोस्रो खेल शनिबार हुनेछ र यो भियतनामको होम–म्याच हुनेछ ।